'আটকের ক্ষমতা আনসারকে দেওয়ার প্রস্তাব সংসদে'
দৈনিক সমকালের প্রধান শিরোনাম 'আটকের ক্ষমতা আনসারকে দেওয়ার প্রস্তাব সংসদে'। এ প্রতিবেদনে বলা হয়েছে, অপরাধীকে আটক, দেহ তল্লাশি ও মালামাল জব্দের ক্ষমতা পাচ্ছে আনসার ব্যাটালিয়ন। পাশাপাশি বাহিনীতে বিদ্রোহের সর্বোচ্চ শাস্তি মৃত্যুদণ্ডের বিধান রেখে ‘আনসার ব্যাটালিয়ন বিল, ২০২৩’ সোমবার সংসদে উঠেছে।
সোমবার স্বরাষ্ট্রমন্ত্রী আসাদুজ্জামান খান বিলটি উত্থাপনের অনুমতি চাইলে জাতীয় পার্টির সদস্য ফখরুল ইমাম আপত্তি জানান। ফখরুল ইমাম বলেন, পুলিশের সমান্তরাল ক্ষমতা আনসার বাহিনীকে দেওয়া হলে দুটি বাহিনীর অবস্থান মুখোমুখি হয়ে যেতে পারে। তিনি বিলটি প্রত্যাহারের দাবি জানান।
জবাবে স্বরাষ্ট্রমন্ত্রী বলেন, "সামনে নির্বাচন। এতে প্রয়োজনীয় সংখ্যক আইনশৃঙ্খলা রক্ষাকারী বাহিনীর মোতায়েন করতে হলে পুলিশের পাশাপাশি আনসার সদস্যদেরকেও মোতায়েন করতে হবে।"
দৈনিক যুগান্তরে 'টান টান উত্তেজনা জনমনে আশঙ্কা' শিরোনামে খবর প্রকাশ করেছে। যাতে বলা হচ্ছে, ২৮শে অক্টোবর ঢাকায় বিএনপি এবং আওয়ামী লীগের সমাবেশের প্রস্তুতি পরিকল্পনা করছে। ওইদিন মাঠে নামছে জামায়াতে ইসলামীও।
খবরে বলা হচ্ছে, ২৮শে অক্টোবর রাজধানীতে সাড়ে তিন কিলোমিটার দূরত্বে তিন দলের পৃথক এ কর্মসূচিতে নিজেদের শক্তির জানান দেওয়ার প্রস্তুতি নিচ্ছে। সব দলই সেদিন সর্বোচ্চসংখ্যক নেতাকর্মীর উপস্থিতি নিশ্চিত করতে দফায় দফায় বৈঠক করছেন। নেতাকর্মীদের দিচ্ছেন নানা নির্দেশনা। এ কর্মসূচি নিয়ে টানটান উত্তেজনা বিরাজ করছে, জনমনেও দেখা দিয়েছে নানা শঙ্কা।
দৈনিক কালেরকণ্ঠ 'নিবন্ধন কমে যাওয়ায় প্রচারে তৎপর প্রশাসন' শিরোনামে খবর প্রকাশ করেছে। এতে বলা হচ্ছে, গত ১৭ আগস্ট  প্রবাস, প্রগতি, সুরক্ষা ও সমতা নামে চার স্কিম উদ্বোধনের পর প্রথম মাসে প্রায় ১৩ হাজার মানুষ নিবন্ধন করেছেন। অথচ গতকাল সোমবার পর্যন্ত এক মাস ছয় দিনে নিবন্ধন করেছেন মাত্র এক হাজার ৯৭৬ জন। এতে গতকাল পর্যন্ত ১২ কোটি ৭৩ লাখ টাকা জমা হয়েছে।
মানুষের আগ্রহে ভাটা পড়ায় পেনশন স্কিম কার্যক্রম সফল করতে মাঠ প্রশাসনের কর্মকর্তারা এখন প্রচারে তৎপর। এই কর্মসূচিতে নাগরিকদের আগ্রহ ও নিবন্ধন কমে যাওয়ায় তাদের উদ্বুদ্ধ করতে জেলা থেকে ইউনিয়ন পর্যন্ত সভা ও মাইকিংয়ের আয়োজন করা হচ্ছে। কেন্দ্রীয় প্রশাসনের নির্দেশনায় মাঠ প্রশাসন এসব কার্যক্রম বাস্তবায়ন করছে।
যুগান্তরের আরেকটি সংবাদ 'খালেদা জিয়া হাজী সেলিম নির্বাচন করতে পারবেন না' । খবরে বলা হচ্ছে, দুর্নীতি দমন কমিশনের (দুদক) প্রধান আইনজীবী খুরশীদ আলম খান বলেছেন, হাইকোর্টের রায় অনুযায়ী বিএনপি চেয়ারপারসন খালেদা জিয়া ও আওয়ামী লীগের সংসদ-সদস্য হাজী সেলিমসহ সাজাপ্রাপ্ত কেউই আগামী দ্বাদশ জাতীয় সংসদ নির্বাচনে অংশ নিতে পারবেন না। গতকাল সোমবার সুপ্রিমকোর্টের এনেক্স ভবনের সামনে সাংবাদিকদের তিনি এ তথ্য জানান।
'যে কারণ ধুঁকছে টাকা' শিরোনামে প্রতিবেদন প্রকাশ করেছে দৈনিক মানবজমিন। খবরে বলা হচ্ছে, দক্ষিণ এশিয়ার দেশগুলোর মধ্যে মূল্যমান সবচেয়ে বেশি কমেছে এমন তৃতীয় মুদ্রা হলো বাংলাদেশি টাকা। ২০২০ সালের অক্টোবর মাসের তুলনায় গতকাল পর্যন্ত টাকার অবমূল্যায়ন হয়েছে ২৫ দশমিক ১৪ শতাংশ। এ সময় শ্রীলঙ্কা, পাকিস্তানসহ অন্যান্য দেশ ঘুরে দাঁড়ালেও বাংলাদেশ ঘুরে দাঁড়াতে পারছে না। অবনমনের পথেই রয়েছে টাকা।
'১৫ প্রকল্পে বাড়তি ব্যয় প্রায় দ্বিগুণ' শিরোনামে আরেকটি প্রতিবেদন প্রকাশ করেছে যুগান্তর। খবরে বলা হচ্ছে, এসব প্রকল্পের পেছনে মূল ব্যয়ের তুলনায় বাড়তি ৬০ হাজার ৬৫৮ কোটি ৯৫ লাখ টাকা খরচ হচ্ছে। যা মূল ব্যয়ের প্রায় দ্বিগুণ। প্রকল্প অনুমোদনের সময় ব্যয় ধরা ছিল ৭৭ হাজার ৮৫ কোটি ৮৫ লাখ টাকা। কিন্তু পরবর্তী সময়ে বেড়ে দাঁড়ায় ১ লাখ ৩৭ হাজার ৭৮৮ কোটি টাকা।
'শিক্ষকদের অবসর ও কল্যাণ ফান্ডেও টাকা দিতে হবে শিক্ষার্থীদের' শিরোনামে খবর দিয়েছে দৈনিক ইত্তেফাক। গতকাল সোমবার দেশের বেসরকারি মাধ্যমিক স্কুলে ভর্তির জন্য এই নীতিমালা জারি করেছে শিক্ষা মন্ত্রণালয়।
বেসরকারি স্কুলের শিক্ষার্থীদের কাছ থেকে বছরে ১০০ টাকা করে নেওয়া হচ্ছে। এই টাকার মধ্যে ৭০ টাকা অবসর সুবিধা ফান্ডে, বাকি ৩০ টাকা কল্যাণ ট্রাস্টের ফান্ডে জমা হবে। ভর্তির সময় বাধ্যতামূলকভাবে এই টাকা আদায় করা হবে বলে খবরে বলা হচ্ছে।
সমকালের প্রথম পাতার আরেকটি খবর 'বিনা প্রতিদ্বন্দ্বিতায় নির্বাচিত হওয়ার মানসিকতা বর্জনের নির্দেশ প্রধানমন্ত্রীর। এতে বলা হচ্ছে, আগামী জাতীয় সংসদ নির্বাচনে বিনা প্রতিদ্বন্দ্বিতায় নির্বাচিত হওয়ার মানসিকতা বর্জনের নির্দেশ দিয়েছেন প্রধানমন্ত্রী শেখ হাসিনা। গত রোববার আওয়ামী লীগের সংসদীয় দলের বৈঠকে দলীয় এমপিদের তিনি এ নির্দেশনা দেন। ২০১৪ সালের সংসদ নির্বাচনে আওয়ামী লীগের ১৫৩ প্রার্থী বিনা প্রতিদ্বন্দ্বিতায় নির্বাচিত হয়েছিলেন। প্রধানমন্ত্রী সেই প্রসঙ্গ টেনে এই নির্দেশ দিয়েছেন।
দ্য ডেইলি স্টারের শিরোনাম 'Gaza death toll tops 5,000' অর্থাৎ গাজায় নিহত বেড়ে ৫,০০০। এ খবরে বলা হয়েছে, গত সাতই অক্টোবর থেকে গাজায় ইসরায়েলি হামলায় এ পর্যন্ত অন্তত পাঁচ হাজার ৮৭ জন নিহত হয়েছেন। আহত হয়েছেন অন্তত ১৫ হাজার ২৭৩ জন।
ফিলিস্তিনের স্বাস্থ্য মন্ত্রণালয়ের বরাত দিয়ে এ খবর প্রকাশিত হয়েছে। খবরে আরো বলা বলা হচ্ছে, সর্বশেষ ২৪ ঘণ্টায় ইসরায়েলি বাহিনী গাজায় ৩০০টিরও বেশি হামলা চালিয়েছে। নিহতদের মধ্যে ২ হাজারেরও বেশি শিশু।
ফিলিস্তিনি সংগঠন হামাস ইসরায়েলে অতর্কিতে রকেট হামলা চালায়। এরপর থেকে গাজায় বিমান হামলা অব্যাহত রেখেছে ইসরায়েল। শরণার্থী শিবির, হাসপাতাল, গির্জা, আবাসিক ভবনে প্রতিদিন ইসরায়েলি হামলা চলছে। ইসরায়েলের সেনাবাহিনী গাজায় স্থল হামলার ঘোষণাও দিয়েছে।
'বিদেশে মৃত্যুবরণকারী নারী শ্রমিক দেশে আসে না প্রায় অর্ধেকের মরদেহ' এটি বণিক বার্তার প্রধান শিরোনাম। সরকারের ওয়েজ আর্নার্স কল্যাণ বোর্ডের হিসাব অনুযায়ী, ২০১৮ থেকে ২০২২ সাল পর্যন্ত পাঁচ বছরে বিদেশে মৃত্যু হয়েছে ৫২১ প্রবাসী নারী শ্রমিকের। তাদের মধ্যে ২৭০ জনের মরদেহ দেশে আনা সম্ভব হয়েছে। বাকি ২৫১ জনকে সমাহিত করা হয়েছে বিদেশে।
ঘূর্ণিঝড় 'হামুন' নিয়ে খবর ছেপেছে প্রায় সব কটি পত্রিকা। সমকালের শিরোনাম 'ঘূর্ণিঝড় হামুন ধেয়ে আসছে'। খবরে বলা হচ্ছে, বাংলাদেশের উপকূলে ধেয়ে আসছে ‘হামুন’। ঘূর্ণিঝড়টি ততটা শক্তিশালী হবে না বলে ধারণা করছেন আবহাওয়াবিদরা।
আবার যে কোনো মুহূর্তে গতি বদলে বড় ক্ষতি বয়ে আনতে পারে– সেই শঙ্কা মাথায় নিয়েই উপকূলে ব্যাপক প্রস্তুতি নেওয়া হয়েছে। ঘূর্ণিঝড়টির অগ্রভাগ গতকাল রাতেই বাংলাদেশের উপকূলীয় এলাকায় প্রবেশ করেছে।
আগামী দুই দিন উপকূলসহ সারাদেশে ঝড়ের প্রভাবে ভারী বৃষ্টির আশঙ্কা আছে। দেশের তিনটি বন্দর ও উপকূলে ৪ নম্বর সতর্ক সংকেত দেখাতে বলা হয়েছে।
বিশ্বকাপ ক্রিকেটে আজ দক্ষিণ আফ্রিকার মুখোমুখি হচ্ছে বাংলাদেশ।  এ নিয়ে প্রথম আলোসহ প্রায় সব কটি পত্রিকা খবর প্রকাশ করেছে। খেলার খবর নিয়ে প্রথম আলোর শিরোনাম ‘'দোয়া করেন যেন টসটা জিতি'’।
মুম্বাইয়ের ওয়াংখেড়ে স্টেডিয়ামে গত শনিবার বিশ্ব চ্যাম্পিয়ন ইংল্যান্ডের বিপক্ষে ৩৯৯ রানের সৌধ গড়ে ২২৯ রানের বড় জয় পায় দক্ষিণ আফ্রিকা। সেই একই মাঠে বিস্ফোরক ব্যাটিং লাইনআপ নিয়ে গড়া প্রোটিয়া দলের মুখোমুখি আজ বাংলাদেশ। ম্যাচটি শুরু হবে বেলা আড়াইটায়।
নয়াদিগন্তের প্রথম পাতার শিরোনাম 'নভেম্বরের দ্বিতীয় সপ্তাহে নির্বাচনের তফসিল'। খবরে বলা হচ্ছে, আগামী নভেম্বরের দ্বিতীয় সপ্তাহে দ্বাদশ জাতীয় সংসদ নির্বাচনের তফসিল ঘোষণা করা হবে বলে গতকাল জানিয়েছেন এক নির্বাচন কমিশনার। তিনি বলেন, ডিসেম্বরের শেষ অথবা জানুয়ারির প্রথম সপ্তাহে ভোট হবে।
'এক পরিবারের দুজনের বেশি পরিচালক নয়' শিরোনাম দিয়ে খবর ছেপেছে কালেরকন্ঠ। এমন বিধান রেখে ‘ফাইন্যান্স কম্পানি আইন ২০২৩’-এর খসড়া চূড়ান্ত অনুমোদন দিয়েছে মন্ত্রিসভা। আইনে এক পরিবার থেকে ১৫ শতাংশের বেশি শেয়ার ধারণ করা যাবে না বলেও বিধান রাখা হয়েছে। গতকাল সোমবার প্রধানমন্ত্রী শেখ হাসিনার সভাপতিত্বে তার কার্যালয়ে মন্ত্রিসভার বৈঠক অনুষ্ঠিত হয়েছে। বৈঠক শেষে সচিবালয়ে সাংবাদিকদের ব্রিফিং করেন মন্ত্রিপরিষদসচিব মো. মাহবুব হোসেন।
শারদীয় দুর্গাপূজার আজ বিজয়া দশমী। প্রতিমা বিসর্জনের মধ্য দিয়ে শেষ হবে সনাতন ধর্মাবলম্বীদের প্রধান ধর্মীয় উৎসব। এ নিয়ে বাংলাদেশের প্রায় সব কটি পত্রিকা সংবাদ প্রকাশ করেছে। দেশ রূপান্তরের শিরোনাম 'আজ বিজয়া দশমী দেবী বিদায়ের সুর'। খবরে বলা হচ্ছে,  পাঁচ দিন ভক্তের আকুতি, আরাধনা, পূজা ও পুষ্পাঞ্জলি নিয়ে দেবী মর্ত্য থেকে আজ ফিরে যাচ্ছেন কৈলাসে।

Summary Not Found